section_heading: Životopis
paragraph_text: Nakon obavljenoga zadatka u Splitu i Šibeniku, Pap je otišao na područje Zatona i Vodica, a zatim je krenuo u Bukovicu. Na put je krenuo 14. kolovoza na večer. Međutim, tijekom noći je, zajedno sa svojim vodičem, zalutao, pa je, u zoru 15. kolovoza, na prepad bio uhvaćen dok se umivao na vrelu kod sela Vaćana. Talijanski fašisti su zarobljenike sproveli u Skradin, gdje su ih poslije ispitivanja strijeljali. Zapravo nisu ni znali kako su među njima strijeljali i Pavla Papa, jer su kod njega našli isprave na ime Vjekoslava Magdalinića, a on im ništa nije priznao, pa čak ni svoje ime.